*Patvirtinta 2015-09-16*

*komiteto posėdyje*

*Protokolo Nr. 100-P-79*

**LIETUVOS RESPUBLIKOS SEIMO**

**EUROPOS REIKALŲ KOMITETO**

**2015 M. PAVASARIO sesijos IR 2015 M. TARPSESIJINIO laikotarpio (IKI RUDENS SESIJOS) DARBO ATASKAITA**

**(2015 M. KOVO 10 D. – 2015 M. RUGSĖJO 9 D.)**

**BENDROJI INFORMACIJA**

|  |  |
| --- | --- |
| **Teisės aktų projektų svarstymas** | |
| Seimo pavedimai dėl teisės aktų projektų, bendras sk.  iš jų: kaip pagrindiniam komitetui  kaip papildomam komitetui | **3** |
| **2** |
| **1** |
| Kitų komitetų prašymu ar komiteto iniciatyva pateiktos išvados | **1** |
| **Posėdžiai ir klausymai** | |
| Komiteto posėdžiai  iš jų: išvažiuojamųjų | **25** |
| **0** |
| **Parlamentinė kontrolė** | |
| Svarstytų parlamentinės kontrolės klausimų bendras sk. | **290** |
| *Tarybos* | **24** |
| *Pozicijos* | **131** |
| *Ataskaitos* | **33** |
| *Europos Sąjungos teisės aktų perkėlimo stebėsena* | **2** |
| *Kiti parlamentinės kontrolės klausimai* | **17** |
| **Komiteto priimtos nuomonės** | **2** |
| **Komiteto priimti sprendimai** | **13** |
| Seimo valdybos sprendimu (komiteto iniciatyva) ir komiteto sprendimu sudarytos darbo grupės | **1** |
| **Komiteto organizuoti renginiai** | |
| Komiteto organizuotos konferencijos, seminarai, diskusijos | **1** |
| *Organizuotos konferencijos/minėjimai* | **0** |
| *Video konferencijos* | **0** |
| *Seminarai* | **0** |
| *Diskusijos* | **1** |
| **Tarptautiniai ryšiai** | |
| Komiteto priimtų užsienio delegacijų sk.  iš jų: susitikimai, organizuoti komiteto iniciatyva | **2**  **0** |
| Surengta komiteto delegacijų išvykų į užsienį | **6** |
| **Pareiškimų, raštų nagrinėjimas ir rengimas** | |
| Gauta pareiškimų, raštų ir kitų dokumentų | **196** |
| Parengta atsakymų ir raštų | **300** |

**I. EUROPOS REIKALŲ KOMITETO STRUKTŪRA**

2012 m. lapkričio 20 d. Lietuvos Respublikos Seimas nutarimu Nr. XII-11 „Dėl Lietuvos Respublikos Seimo komitetų narių skaičiaus“ (Žin., 2012, Nr. 135-6889; 2013, Nr. 9-345) nustatė, kad Seimo Europos reikalų komitetą (toliau – Komitetą) sudaro 25 nariai.

Europos reikalų komiteto (toliau – Komiteto) sudėtis ataskaitiniu laikotarpiu keitėsi. Prasidedant Seimo pavasario (VI) sesijai Komitetui priklausė V. Aleknaitė Abramikienė, A. Ažubalis, L. Balsys, V. Baltraitienė, Š. Birutis, V. Gedvilas, P. Gylys, B. Juodka, G. Kirkilas, A. Kubilius, A. Lydeka, K. Masiulis, A. Mazuronis, J. Narkevičius, M. A. Pavilionienė, D. Petrulis, V. Simulikas, E. Vareikis, B. Vėsaitė, M. Zasčiurinskas, A. Zeltinis, E. Zingeris, Z. Žvikienė. 2015 m. birželio 19 d. Komitetą paliko V. Simulikas. Tą pačią dieną Komiteto nariais tapo S. Brundza ir G. Purvaneckienė. 2015 m. gegužės 5 d. Seimo seniūnų sueiga nutarė siūlyti Seimui skirti 6 Europos reikalų komiteto pirmininko pavaduotojus bei nustatyti, kad Europos reikalų komiteto pirmininko pavaduotojų kvotos paskirstomos taip: 2 pavaduotojų kvotos priklauso Liberalų sąjūdžio frakcijai, 2 pavaduotojų kvotos priklauso Mišriai Seimo narių grupei, 1 pavaduotojo kvota priklauso Tėvynės sąjungos-Lietuvos krikščionių demokratų frakcijai ir 1 pavaduotojo kvota priklauso frakcijai „Tvarka ir teisingumas“.

Komiteto išrinko šeštąjį Komiteto pirmininko pavaduotoją – Stasį Brundzą. Komiteto pirmininko pavaduotoją dar turės patvirtinti Seimas.

Ataskaitiniu laikotarpiu keturi Komiteto nariai priklausė Seimo valdybai: Seimo Pirmininko pavaduotojas G. Kirkilas, Seimo Pirmininko pavaduotojai J. Narkevičius ir V. Gedvilas bei opozicijos lyderis A. Kubilius. Europos reikalų komiteto narys B. Juodka yra Užsienio reikalų komiteto pirmininkas, Z. Žvikienė – Žmogaus teisių komiteto pirmininkė, A. Ažubalis – Užsienio reikalų komiteto pirmininko pavaduotojas. Komitete atstovaujami beveik visi Seimo komitetai – nėra tik Kaimo reikalų ir Sveikatos reikalų komitetų atstovų.

Du Komiteto nariai ėjo ministrų pareigas: Š. Birutis – kultūros, V. Baltraitienė – žemės ūkio.

**II. EUROPOS SĄJUNGOS TARYBOS ATITINKAMŲ SRIČIŲ KLAUSIMŲ PARLAMENTINĖ KONTROLĖ**

***1.*** ***Europos Sąjungos Aplinkos tarybos klausimai***

Ataskaitiniu laikotarpiu įvyko vienas ES Aplinkos tarybos posėdis. Vienu svarbiausių klausimų išlieka pasirengimas JT bendrosios klimato kaitos konvencijos (JTBKKK) šalių konferencijai Paryžiuje. 2015 m. lapkričio 30 d. – gruodžio 11 d. Paryžiuje vyks JT bendrosios klimato kaitos konvencijos šalių konferencija, kurioje turėtų būti patvirtinta nauja teisiškai privaloma tarptautinė sutartis dėl klimato kaitos, įsigaliosianti nuo 2020 metų.

Atsižvelgiant į Seimo prioritetus pagal Europos Komisijos 2015 m. darbo programą, *Komisijos komunikatas Europos Parlamentui ir Tarybai Paryžiaus protokolas. Kaip švelninsime klimato kaitą pasaulyje po 2020 m.?* Nr. COM (2015) 81 yra išskirtas Seimo kaip ,,labai aktualus“. Seimo specializuoti komitetai apsvarstė šį komunikatą ir nusprendė pritarti LR Vyriausybės pozicijai (Nr. POZ-118). Komunikate išdėstoma ES vizija dėl to, koks turi būti naujas teisiškai privalomas susitarimas ir siūlomi pagrindiniai jo elementai. Naujajame protokolo formos susitarime planuojama nustatyti visoms šalims teisiškai privalomus išmetamųjų šiltnamio efektą sukeliančių dujų (ŠESD) kiekio mažinimo įsipareigojimus (NDC). Tai bus aiški žinia vyriausybėms, rinkoms ir visuomenei, kad susitarimo šalys įsipareigojusios kovoti su klimato kaita, politiškai pasiryžusios vykdyti susitarimą, viešiesiems ir privatiems suinteresuotiesiems subjektams suteikiant nuspėjamumą ir tikrumą.

Seimo Europos reikalų komitetas posėdyje pritarė principinei Lietuvos Respublikos pozicijai, kad svarbu vėliausiai iki 2015 m. pabaigos patvirtinti naują teisiškai privalomą susitarimą, kurio pagrindiniai elementai yra: visoms šalims nustatomi teisiškai privalomi klimato kaitos švelninimo įsipareigojimai po 2020 m. Visi didžiausi pasaulio teršėjai turi dalyvauti susitarime ir prisiimti tokius švelninimo įsipareigojimus, kurie būtų lygiaverčiai ES 2030 įsipareigojimams. Susitarimas turi skatinti realų šalių užmojų lygį būdais, kurie yra teisingi, efektyvūs ir skaidrūs, atitinka šiandienines realijas, susijusias su šalių skirtumais. Peržiūra 2025 metais bus aktuali tuomet, jei naujame susitarime dalyvaus visos pasaulio šalys.

***2. Europos Sąjungos Bendrųjų reikalų tarybos klausimai***

Ataskaitiniu laikotarpiu svarstant Lietuvos Respublikos pozicijas prieš vykstant į Europos Sąjungos Bendrųjų reikalų tarybos posėdžius bei išklausant ministrų ataskaitas po jų, be įprastinio Europos Vadovų Tarybos darbotvarkės svarstymo, vyko diskusijos dėl naujo tarpinstitucinio susitarimo dėl geresnės teisėkūros, nagrinėti klausimai, susiję su Europos Vadovų Tarybos pareiškimų dėl kovos su terorizmu įgyvendinimu, Europos Vadovų Tarybos pareiškimų dėl migracijos įgyvendinimu, Ekonominės ir pinigų sąjungos gilinimo klausimai.

Nagrinėjant Taryboje svarstomus klausimus, susijusius su nauju Komisijos, Europos Parlamento ir Tarybos tarpinstituciniu susitarimu dėl geresnės teisėkūros klausimo aptarimas, Komiteto posėdyje buvo priimtas sprendimas kreiptis į Užsienio reikalų ministeriją prašant nuolat informuoti Komitetą apie derybų dėl Tarybos tarpinstitucinio susitarimo dėl geresnės teisėkūros eigą bei rezultatus.

***3. Europos Sąjungos Ekonomikos ir finansų tarybos klausimai***

Ataskaitiniu laikotarpiu įvyko keturi Europos Sąjungos Ekonomikos ir finansų tarybos posėdžiai. Taryboje nuodugniai svarstytas Pasiūlymas dėl reglamento dėl Europos strateginių investicijų fondo, ekonominės politikos koordinavimo ekonominėje ir pinigų sąjungoje klausimai, Bankų sąjungos kūrimo užbaigimo - Bankų gaivinimo ir pertvarkymo direktyvos perkėlimo į valstybių narių nacionalinę teisę bei Tarpvyriausybinio susitarimo dėl įnašų į Bendrą pertvarkymo fondą pervedimo ir sujungimo ratifikavimo, kapitalo rinkos plėtros, mokesčių politikos ir kiti klausimai.

Komitetui pristatytos pozicijos dėl 2015 m. vasario 26 d. Europos Komisijos paskelbto bendro analitinio dokumento, kuriame pateiktas Komisijos vertinimas, kaip valstybės narės įgyvendina joms 2014 m. skirtas Tarybos rekomendacijas, Bankų sąjungos kūrimo užbaigimo, Kapitalo rinkų sąjungos, Pasiūlymų dėl Tarybos direktyvos dėl bendrosios apmokestinimo sistemos, taikomos palūkanų ir autorinių atlyginimų mokėjimams tarp skirtingų valstybių narių asocijuotų bendrovių bei dėl Tarybos direktyvos dėl privalomų automatinių mainų apie išankstinius sienas peržengiančius įpareigojančius mokestinius sprendimus, 2015 m. birželio 21 d. Europos Komisijos, Europos centrinio banko, Europos Parlamento, Europos Vadovų Tarybos bei Euro grupės pirmininkų paskelbtos ataskaitos dėl „Europos ekonominės ir pinigų sąjungos sukūrimo“, kurioje yra pateikiamos Ekonominės ir pinigų sąjungos gilinimo gairės (Penkių pirmininkų ataskaita), ir kt. Tarybos kompetencijos klausimais.

Nuo 2015 m. sausio 1 d. Lietuvai tapus euro zonos nare ir pradėjus dalyvauti prieš Ekonomikos ir finansų tarybos posėdžius vykstančiuose euro grupės susitikimuose, Komitetas būdavo reguliariai supažindinamas su euro grupėje svarstomais klausimais ir priimtais sprendimais. Svarbiausias iš jų – situacijos Graikijoje ir finansinės pagalbos šiai valstybei teikimas. Šiam klausimui Komitete skirtas didelis dėmesys.

Ataskaitiniu laikotarpiu komitetas taip pat išklausė visas ataskaitas po Tarybos posėdžių. Komitetas nutarė Seimo rudens sesijos metu savo posėdyje svarstyti Penkių pirmininkų ataskaitą „Europos ekonominės ir pinigų sąjungos sukūrimas“ ir joje pateiktų pasiūlymų poveikį Lietuvai.

***4. Europos Sąjungos Konkurencingumo (vidaus rinka, pramonė, moksliniai tyrimai ir kosmosas) tarybos klausimai***

Ataskaitiniu laikotarpiu įvyko viena Europos Sąjungos Konkurencingumo taryba ir neformalus konkurencingumo ministrų susitikimas. Konkurencingumo taryboje svarstytas Gaminių saugos rinkinys (reglamentas dėl vartojimo gaminių saugos ir reglamentas dėl gaminių rinkos priežiūros), skirtas atnaujinti bendrąsias vartojimo gaminiams taikomas taisykles ir tokiu būdu užtikrinti tik saugių vartojimo produktų judėjimą vidaus rinkoje. Šiuo klausimu Taryboje nebuvo pasiekta susitarimo.

Konkurencingumo Taryboje ypatingas dėmesys buvo skirtas Skaitmeninės bendrosios rinkos politikai (tarybos išvadoms dėl Europos pramonės skaitmeninės pertvarkos projektas (priėmimas) ir Europos skaitmeninės bendrosios rinkos strategijos (pristatymas). Tarybos išvadoms pritarta vienbalsiai, diskusijos dėl Europos skaitmeninės bendrosios rinkos strategijos bus pateiktos Europos Vadovų Tarybai. Ministrų susitikime akcentuotas aiškių ir nuoseklių ES taisyklių bei tinkamų sąlygų verslui ES rinkoje užtikrinimo poreikis, geresnio reglamentavimo priemonių panaudojimo svarba. Šioje srityje Lietuva vadovaujasi Lietuvos Europos Sąjungos politikos 2015-2020 metų strateginėmis kryptimis.

***5. Europos Sąjungos Transporto, telekomunikacijų ir energetikos tarybos klausimai***

Aktualiausias Lietuvai klausimas, nagrinėjamas ES Transporto, telekomunikacijų ir energetikos tarybos posėdžiuose buvo *Ketvirtasis geležinkelių paketas. (Rinkos/Politinė dalis).*Ketvirtojo geležinkelių paketo rinkos dalį sudaro 2 pasiūlymai: direktyva 2012/34/ES, kuria sukuriama bendra Europos geležinkelių erdvė ir reglamentas (EB) Nr. 1370/2007, kuriuo siekiama atverti konkurencijai vietines keleivių vežimo geležinkelių transportu rinkas ir užtikrinti nediskriminacinę prieigą prie geležinkelių riedmenų. 2013 m. vasario 12 d. pirmą kartą ES Transporto, telekomunikacijų ir energetikos taryboje buvo pristatyti pasiūlymai dėl 4-ojo ES geležinkelių transporto paketo (dėl keleivinio geležinkelių transporto paslaugų rinkų atvėrimo ir dėl keleivių vežimo geležinkeliais valstybės viduje paslaugų rinkos atvėrimo ir geležinkelių infrastruktūros valdymo). Dar 2013 m. kovo 20 d. Europos reikalų komitetas apsvarstė Ketvirtąjį geležinkelių dokumentų rinkinį ir priėmė Komiteto išvadas dėl prieštaravimo subsidiarumo principui. 2013 m. kovo 26 d. LR Seimas priėmė rezoliucijas (pagristąsias nuomones) dėl 4-ojo ES geležinkelių transporto teisės aktų paketo pasiūlymų, kuriose konstatuojamas galimas prieštaravimas subsidiarumo principui. Tiek Italijos, tiek Latvijos pirmininkavimo ES Tarybai metu politinio sutarimo dėl 4-ojo ES geležinkelių transporto paketo politinės dalies nepavyko pasiekti, buvo apsvarstytos pažangos ataskaitos, todėl svarstymai bus tęsiami Liuksemburgo pirmininkavimo ES Tarybai metu. Latvijos pirmininkavimo ES Tarybai metu buvo svarstomi IV geležinkelių transporto teisės aktų paketo politinės dalies klausimai ir teikiami kompromisiniai Europos Komisijos pasiūlymo pakeitimai. Lietuvai aktualiausios Direktyvos 2012/34/ES nuostatos dėl vertikaliai integruotos geležinkelio įmonės veiklos sąlygų.

2015 m. kovo 18 d. Komiteto posėdyje buvo nuspręsta parengti nuomonę dėl Ketvirtojo geležinkelio paketo pasiūlymų, adresuojant ją EK narei, atsakingai už transporto klausimus. Buvo suformuota už Ketvirtojo geležinkelių paketo klausimus atsakinga Komiteto darbo grupė, kurią sudarė G. Kirkilas, L. Balsys, M. Zasčiurinskas, B.Vėsaitė, K. Masiulis ir A. Ažubalis. Darbo grupė parengė Komiteto nuomonės projektą *,,Dėl Europos Komisijos pasiūlymų dėl ketvirtojo Europos Sąjungos geležinkelių transporto teisės aktų paketo rinkos/politinės dalies nuostatų“.* 2015 m. birželio 5 d. Komitetas, apsvarstęs Lietuvos Respublikos poziciją dėl atnaujintų EK pasiūlymų dėl pažangos ataskaitos (Nr. P\_EST-158), pritardamas Europos reikalų komiteto 2015 m. kovo 18 d. sprendimu sudarytos darbo grupės, atsakingos už ketvirtojo ES geležinkelių transporto teisės aktų paketo klausimus, parengtam nuomonės projektui, kviesdamasEK atsižvelgti į Lietuvos geležinkelių transporto specifiką – Lietuvos geografinę padėtį, Lietuvos geležinkelių integraciją į 1 520 mm pločio vėžės geležinkelių tinklą, trečiųjų valstybių krovinių vežimo paslaugų dominavimą, krovinių vežimo pelningumą ir keleivių vežimo nuostolingumą ir siekį išsaugoti Lietuvoje esamą geležinkelių infrastruktūros valdymo integralią struktūrą – priėmė nuomonę, kurioje pabrėžė, kad naujais ES teisės aktais turi būti palikta galimybė valstybėms narėms pasirinkti joms efektyviausią geležinkelių infrastruktūros valdymo modelį, atitinkantį kiekvienos valstybės narės geležinkelių transporto ypatumus, ir užtikrinantį prieigą prie geležinkelių infrastruktūros naujiems geležinkelių transporto rinkos dalyviams. Taip pat atkreipė dėmesį į Lietuvos geležinkelių transporto sistemos specifiką, kuri neskatina naujų geležinkelio įmonių (vežėjų) atėjimo į keleivių vežimo geležinkelių transportu paslaugų rinką, nors Lietuvoje keleivių vežimo geležinkeliais paslaugų rinka atverta nuo 1996 m., todėl skirtingai negu kitose ES valstybėse narėse, Lietuvoje siekiant išlaikyti gerus geležinkelių transporto krovinių vežimo rodiklius, būtų svarbu išsaugoti Lietuvos geležinkelių efektyvią veiklą derantis su trečiosiomis valstybėmis dėl trečiųjų valstybių krovinių vežimo; įpareigojo LR Vyriausybę ES Tarybos posėdžiuose, svarstant EK ketvirtojo ES geležinkelių transporto teisės aktų paketo pasiūlymus, laikytis nuostatų, kurios leistų užtikrinti AB ,,Lietuvos geležinkeliai“ integralumą ir efektyvų veikimą.

2015 m. birželio 10 d. Komitetas, *vadovaudamasis* Lietuvos Respublikos Seimo statuto 61 straipsnio 5 punktu, kuriame nustatyta komiteto veiklos kryptis – prižiūrėti, kad įstatymų leidybos procedūros metu būtų laiku ir tinkamai priimami įstatymai, įgyvendinantys ES teisės aktus, priėmė sprendimą Nr. 100-S-10 dėl Lietuvos Respublikos pozicijos Nr. P\_EST-158 dėl Europos Parlamento ir Tarybos direktyvos 2012/34/ES perkėlimo į nacionalinę teisę. Komitetas, *apsvarstęs* Lietuvos Respublikos poziciją Nr. P\_EST-158 dėl atnaujintoEuropos Komisijos pasiūlymo dėl Europos Parlamento ir Tarybos direktyvos, kuria dėl keleivių vežimo geležinkeliais valstybės viduje paslaugų rinkos atvėrimo ir geležinkelių infrastruktūros valdymo iš dalies keičiama 2012 m. lapkričio 21 d. Europos Parlamento ir Tarybos direktyva 2012/34/ES, kuria sukuriama bendra Europos geležinkelių erdvėir pasiūlymo dėl Europos Parlamento ir Tarybos reglamento dėl šalių keleivinio geležinkelių transporto paslaugų rinkų atvėrimo, kuriuo iš dalies keičiamas Reglamentas (EB) Nr. 1370/2007, pažangos ataskaitos; *pabrėždamas tai,*kad pasiūlymas dėl Europos Parlamento ir Tarybos direktyvos, kuria dėl keleivių vežimo geležinkeliais valstybės viduje paslaugų rinkos atvėrimo ir geležinkelių infrastruktūros valdymo iš dalies keičiama 2012 m. lapkričio 21 d. Europos Parlamento ir Tarybos direktyva 2012/34/ES, kuria sukuriama bendra Europos geležinkelių erdvė į nacionalinę teisę turi būti perkelta ir įgyvendinta iki 2015 m. birželio 15 d.; *atsižvelgdamas į tai*, kad Geležinkelių transporto kodekso pakeitimo ir papildymo įstatymas ir jį lydimieji teisės aktai 2015 m. kovo 19 d. Nr. XII-1556 Lietuvos Respublikos Seimo nutarimu ,,Dėl Lietuvos Respublikos Seimo VI (pavasario) sesijos darbų programos“ yra įtraukti į Seimo VI (pavasario) sesijos darbų programą vis darnėra pateikti Seimui, *nusprendė* kreiptis į Lietuvos Respublikos Vyriausybę su prašymu iki Seimo VI (pavasario) sesijos pabaigos pateikti Seimui svarstyti nepateiktą Geležinkelių transporto kodekso pakeitimo ir papildymo įstatymo projektą, kuris yra įtrauktas į Lietuvos Respublikos Seimo VI (pavasario) sesijos darbų programą.

2015 m. birželio 8 d. Europos Sąjungos Transporto, telekomunikacijų ir energetikos taryboje (joje buvo svarstomi energetikos klausimai) Lietuva buvo pasirengusi debatams dėl klausimo „Energetinio saugumo strategijos“ įgyvendinimas. Tiekimo saugumas“ ir pritarė šio klausimo paskelbimui prioritetiniu ir kuo skubiau įgyvendintinu. Susitikimo metu taip pat buvo priimtos Tarybos išvados „Energetikos sąjungos įgyvendinimas: galių suteikimas vartotojams ir investicijų pritraukimas į energetikos sektorių“.

***6. Europos Sąjungos Švietimo, jaunimo, kultūros ir sporto tarybos klausimai***

Ataskaitiniu laikotarpiu vyko vienas Europos Sąjungos Švietimo, jaunimo, kultūros ir sporto tarybos posėdis 2015 m. gegužės 18-19 d. Posėdžio metu buvo pristatytos Tarybos išvados Švietimo, jaunimo, audiovizualinių/kultūros klausimų ir sporto srities klausimais. Pabrėžta ikimokyklinio ugdymo ir pradinio ugdymo svarba skatinant kūrybiškumą, novatoriškumą ir skaitmeninę kompetenciją. Daug dėmesio skirta jaunimo klausimams, sprendžiant socialines ir ekonomines problemas, stiprinant darbą su jaunimu siekiant užtikrinti visuomenės glaudumą bei skatinant jaunimą politiniu lygmeniu dalyvauti Europos demokratiniame gyvenime. Aptarti aktualūs, audiovizualiniai/kultūros klausimai, akcentuojant Europos bendrosios skaitmeninės rinkos strategijos svarbą bei audiovizualinės žiniasklaidos paslaugų direktyvos veikimą atsižvelgiant į dabartinę geopolitinę situaciją. Buvo priimtos tarybos išvados Dėl kultūros ir kūrybiškumo sankirtų, kuriomis siekiama skatinti inovacijas, ekonominį tvarumą ir socialinę įtrauktį. Sporto klausimų dalyje buvo diskutuota apie mėgėjiško sporto vaidmens didinimą ugdant universaliuosius gebėjimus, ypač jaunimo srityje. Vyko debatai apie fizinio aktyvumo modelius, kaip būtiną kokybiško visų lygių švietimo elementą – bendradarbiavimą su sporto sektoriaus subjektais. Ataskaita po šio Europos Sąjungos Švietimo, jaunimo, kultūros ir sporto tarybos posėdžio Europos reikalų komitetui išklausyta 2015 m. birželio 3 d.

***7. Europos Sąjungos Teisingumo ir vidaus reikalų tarybos klausimai***

Ataskaitiniu laikotarpiu vyko du formalūs Europos Sąjungos Teisingumo ir vidaus reikalų tarybos posėdžiai, neformalus Europos Sąjungos Teisingumo ir vidaus reikalų ministrų susitikimas, kuriame nespėjus susitarti dėl asmenų, kuriems reikia pagalbos, perkėlimo, surengtas neeilinis Europos Sąjungos Teisingumo ir vidaus reikalų tarybos posėdis.

Ministerijų atstovams Komiteto posėdyje pristatant Lietuvos Respublikos pozicijas prieš vykstant į 2015 m. birželio 15–16 d. vykusį Tarybos posėdį, daugiausiai dėmesio skirta š. m. gegužės 13 d. Europos Komisijos paskelbtai Europos migracijos darbotvarkei, kurioje pateikiamas visapusiškas požiūris į ES migracijos politiką. Komitetas priėmė sprendimą, kuriame, pabrėžęs,kad pagrindinės neteisėtos migracijos priežastys yra kariniai konfliktai, šiurkštūs pagrindinių žmogaus teisių pažeidimai, klestintis organizuotas nusikalstamumas ir prekyba žmonėmis, todėl neteisėtų migrantų potencialių kilmės šalių atžvilgiu Europos Sąjunga turėtų vykdyti aktyvią, koordinuotą tarpsektorinę politiką, pakvietė Lietuvos Respublikos Prezidentą Europos Vadovų Taryboje ir Lietuvos Respublikos Vyriausybę Europos Sąjungos Tarybos posėdžiuose svarstant klausimus, susijusius su prieglobsčio prašytojais, ir priimant sprendimus dėl valstybėms narėms tenkančių prieglobsčio prašytojų skaičiaus, pabrėžti Lietuvos nekintančią nuostatą būti solidaria Europos Sąjungos nare ir siekti, kad solidarumo principo įgyvendinimas būtų grindžiamas skaidriais ir aiškiais visoms valstybėms narėms priimtinais kriterijais bei neginčijamu savanoriškumo principu, kuris yra solidarumo vertybinis pamatas. Komitetas taip pat rekomendavo Lietuvos Respublikos Vyriausybei atstovaujant Lietuvos Respublikai Europos Sąjungos Taryboje aiškiai ir neatidėliojant pareikšti mūsų valstybės ryžtą priimti Lietuvoje prieglobsčio prašančių asmenų ir perkeliamų asmenų, užtikrinant jiems būtinas priėmimo sąlygas, kaip tai nurodyta teisės aktuose. Komitetas pasiūlė Lietuvos Respublikos Vyriausybei, bendradarbiaujant su Lietuvos Respublikos Seimu, savivaldybėmis ir kitomis atsakingomis institucijomis bei konsultuojantis su vietos bendruomenėmis, nevyriausybinėmis organizacijomis, religinėmis bendruomenėmis, darbdavių asociacijomis ir profesinėmis sąjungomis, parengti veiksmingą prieglobsčio prašytojų integracijos priemonių planą, numatant sprendimus dėl tinkamų apgyvendinimo sąlygų sudarymo ir jų gerinimo bei galimybes sklandžiai integruotis į politinį, ekonominį ir socialinį šalies gyvenimą, ypatingą dėmesį skiriant kalbos mokymui, išsilavinimo lygio skatinimui ir integravimosi į darbo rinką priemonėms.

Šiame Komiteto posėdyje taip pat aptartas Tarybos išvadų dėl atnaujintos vidaus saugumo strategijos projektas. Europos Komisija 2015 m. balandžio 28 d. pateikė Europos vidaus saugumo darbotvarkę, kurioje nustatoma, kaip Sąjunga gali būti naudingapadėdama valstybėms narėms užtikrinti saugumą. Komitetas pritarė Lietuvos pozicijai, kurioje Lietuva pritaria išskirtiems 3 ES vidaus saugumo prioritetams ir džiaugiamasi, kad išvadose atsižvelgta į Lietuvos išsakytus siūlymus dėl to, kad būtų akcentuojami tokie mums svarbūs klausimai kaip ES išorės sienų apsauga, pabrėžiant Integruoto sienų valdymo svarbą, kaip vieną iš esminių vidaus saugumo elementų ir nusikalstamumo bei terorizmo prevencijos ramsčių.

Teisingumo klausimų dalyje aptartas Tarybos darbas su pasiūlymu dėl Europos Parlamento ir Tarybos reglamento dėl fizinių asmenų apsaugos tvarkant asmens duomenis ir dėl laisvo tokių duomenų judėjimo (Bendrojo duomenų apsaugos reglamento), pasiūlymu dėl Tarybos reglamento dėl Europos prokuratūros įsteigimo.

Vidaus reikalų ministerija, rengdamasi neformaliam Europos Sąjungos Teisingumo ir vidaus reikalų ministrų susitikimui, kreipėsi į Seimo Europos reikalų komitetą, prašydama pritarti Lietuvos Respublikos pozicijai dėl Europos Komisijos pasiūlymo dėl Tarybos sprendimo, kuriuo Italijos ir Graikijos labui nustatomos laikinosios priemonės tarptautinės apsaugos srityje. Patikslintoje Lietuvos pozicijoje buvo numatyti tam tikri lankstumai deryboms dėl iš Italijos ir Graikijos perkeltinų tarptautinės apsaugos prašytojų, kuriems *prima face* akivaizdžiai reikia tarptautinės apsaugos, „paskirstymo rakto“. Komitetas pritarė Lietuvos Respublikos Vyriausybei bei išreiškė nuomonę, kad analogiškos pozicijos Lietuvos Respublikos Vyriausybė turėtų laikytis ir sprendžiant klausimus dėl 20 000 trečiųjų šalių piliečių, kuriems akivaizdžiai reikia tarptautinės apsaugos, perkėlimo į Europos Sąjungą.

Ataskaitiniu laikotarpiu Komitetas taip pat išklausė ataskaitas po 2015 m. kovo 12–13 d. ir 2015 m. birželio 15–16 d. vykusių Europos Sąjungos Teisingumo ir vidaus reikalų tarybos posėdžių, taip pat susipažino su ataskaita po neeilinio Europos Sąjungos Teisingumo ir vidaus reikalų tarybos (vidaus reikalų dalies klausimai) posėdžio, vykusio 2015 m. liepos 20 d.

***8. Europos Sąjungos Užimtumo, socialinės politikos, sveikatos ir vartotojų reikalų tarybos klausimai***

Ataskaitiniu laikotarpiu vyko du Europos Sąjungos Užimtumo, socialinės politikos, sveikatos ir vartotojų reikalų tarybos posėdžiai. Ministerijų atstovams Komiteto posėdyje pristatant Lietuvos Respublikos pozicijas prieš vykstant į Tarybos posėdį, vykusį 2015 m. birželio 18–19 d. užimtumo ir socialinės politikos klausimų srityje daugiausiai dėmesio skirta Europos semestro, jaunimo užimtumo, vyrų ir moterų pensijų skirtumo panaikinimo klausimams, sveikatos klausimų dalyje – pasiūlymams dėl Europos Parlamento ir Tarybos reglamento dėl medicinos prietaisų, kuriuo iš dalies keičiama Direktyva 2001/83/EB, Reglamentas (EB) Nr. 178/2002 ir Reglamentas (EB) Nr. 1223/2009 ir dėl Europos Parlamento ir Tarybos reglamento dėl diagnostikos *in vitro* medicinos prietaisų.

Ataskaitiniu laikotarpiu Komitetas taip pat išklausė ataskaitas po 2014 m. kovo 9 d. ir 2015 m. birželio18–19 d. vykusių Europos Sąjungos Užimtumo, socialinės politikos, sveikatos ir vartotojų reikalų tarybos posėdžių.

***9. Europos Vadovų Tarybos klausimai***

Svarstant Europos Vadovų Taryboje nagrinėjamus klausimus, Komitetas, bendradarbiaudamas su Užsienio reikalų komitetu, didžiausią dėmesį skyrė nelegalių migrantų Europos Sąjungoje krizės sprendimui, Graikijos skolos krizei, taip pat Rytų partnerystės viršūnių susitikimui Rygoje.

2015 m. gegužės 6 d. Europos reikalų ir Užsienio reikalų komitetai bendrame posėdyje priėmė pareiškimą „Dėl siektinų tikslų Rytų partnerystės aukščiausiojo lygio susitikime, vyksiančiame 2015 m. gegužės 21-22 d., rezultatų. Dokumente pabrėžiama, kad narystės ES perspektyvos suteikimas Gruzijai, Moldovai ir Ukrainai būtų svarbus žingsnis siekiant išlaikyti ir patvirtinti ES įsipareigojimus, duotus Rytų partnerystės šalims jų integracijos į ES kelyje ir taptų stipria demokratinių reformų varomąja jėga, aiškiai nubrėžianti strateginę Rytų partnerystės kryptį.Komitetai taip pat paragino patvirtinti konkrečius įsipareigojimus dėl vizų režimo panaikinimo Gruzijos ir Ukrainos piliečiams, Rygoje vyksiančio Rytų partnerystės aukščiausiojo lygio susitikimo sprendimuose nurodant aiškias datas, kada galėtų būti patvirtintas šių šalių įgyvendinamų vizų liberalizavimo veiksmų planų užbaigimas. Akcentuojama, kad tokie sprendimai ne tik parodytų Rytų partnerystės gyvybingumą, bet ir būtų svarbi paskata tolesnėms reformoms bei reikšminga žinia šių šalių visuomenėms.

2015 m. kovo 18 d. komitetas įpareigojo Lietuvos delegaciją Europos Vadovų Taryboje, svarstant klausimą dėl pasiruošimo Rytų partnerystės viršūnių susitikimui Rygoje, rekomenduoti Lietuvos Respublikos delegacijai pabrėžti, kad Lietuvos Respublika remia narystės Europos Sąjungoje perspektyvos suteikimą Gruzijai, Moldovos Respublikai ir Ukrainai, tuo pačiu kviečiant tai padaryti Rygos Rytų partnerystės viršūnių susitikime 2015 m. gegužės 21–22 d.

2015 m. liepos 10 d. Komiteto posėdyje buvo svarstomas klausimas dėlGraikijos vyriausybės pateiktų reformų planų siekiant gauti finansinę paramą iš ESM programos. Liepos 7 d. įvykusiame neeilinio euro zonos aukščiausiojo lygio susitikime dėl Graikijos ES vadovai susitarė vėl susitikti liepos 12 d., kad apžvelgtų padėtį ir nustatytų politines gaires dėl tolesnių veiksmų. Buvo priimtas sprendimas suteikti Graikijos vyriausybei laiko iki savaitės pabaigos sudaryti naują susitarimą dėl finansinės pagalbos programos. Graikijos lyderiai privalėjo pateikti išsamius reformų planus, kad gautų daugiau lėšų pagal finansinio gelbėjimo programą.

2015 m. liepos 8 d. Graikijos vyriausybė pateikė prašymą ESM finansinei paramai gauti, o liepos 9 d. pabaigoje gautas išsamus veiksmų planas, pagal kurį Graikija, mainais už finansinė pagalbos programą,  įsipareigoja vykdyti atitinkamas reformas (mokesčių, pensijų sistemos reformos, priemonės, nukreiptos į mokesčių surinkimo gerinimą, viešojo sektoriaus veiklos optimizavimą ir pan.). Komitetas savo posėdyje buvo įpareigojęs Lietuvos Respublikos delegaciją siekti, kad Graikija išliktų euro zonos nare ir kad Lietuva suinteresuota kuo skubesniu šios krizės sprendimu. Tarp Europos Vadovų Taryboje nagrinėjamų klausimų Komitete taip pat buvo aptarti Energetikos sąjungos kūrimo, darbo vietų kūrimo Europos Sąjungoje, saugumo ir gynybos politikosklausimai.

2015 m. liepos 10 d. bendrame Europos reikalų ir Užsienio reikalų komitetų posėdyje buvo pristatytos pozicijos prieš vykstant į neeilinį Europos Vadovų Tarybos (EVT) susitikimą, kuriame buvo svarstomi Graikijos vyriausybės pateikti reformų planai siekiant gauti finansinę paramą iš ESM programos*.* Komitetai pritarė politinei pozicijai dėl Lietuvos dalyvavimo derybose dėl Graikijos klausimo sprendimo. Š. m. liepos 15 d. komitetams pristatyti ir aptarti Neeilinio euro zonos aukščiausiojo lygio susitikimo, įvykusio 2015 m. liepos 12 d., rezultatai. Komitetams pristatytas susitikimo priimtas pareiškimas, vyko diskusijos dėl tolesnių procedūrinių žingsnių, susijusių su Graikijos finansavimu

***10. Europos Sąjungos Žemės ūkio ir žuvininkystės tarybos klausimai***

Ataskaitiniu laikotarpiu į vyko penki ES Žemės ūkio ir žuvininkystės tarybos posėdžiai. Vienas iš aktualių klausimų nagrinėjamų ES Žemės ūkio ir žuvininkystės tarybos posėdžiuose buvo ,,*Pasiūlymas dėl Europos Parlamento ir Tarybos reglamento dėl ekologinės gamybos ir ekologiškų produktų ženklinimo, kuriuo iš dalies keičiamas Europos Parlamento ir Tarybos reglamentas (ES) Nr. XXX/XXX [Oficialios kontrolės reglamentas] ir panaikinamas Tarybos reglamentas (EB) Nr. 834/2007“.* Dar2014 m. kovo 24 d. ES Žemės ūkio ir žuvininkystės tarybos posėdyje Europos Komisija (EK) pristatė naują reglamento pasiūlymą dėl ekologinės gamybos ir ekologiškų produktų ženklinimo, kuris pakeis iki šiol galiojusį 2007 m. birželio 28 d. Tarybos reglamentą (EB) Nr. 834/2007. Diskusijos dėl šio reglamento projekto buvo pradėtos Graikijai pirmininkaujant ES Tarybai, toliau nagrinėjimas intensyviai tęsėsi Italijos pirmininkavimo ES Tarybai laikotarpiu. Nuo 2015 m. sausio 1 d. pirmininkaujanti Latvija tęsė pasiūlymo projekto nagrinėjimą ir gegužės mėn. pateikusi kompromisinį pasiūlymą pasiekė ES Tarybos bendrojo požiūrio patvirtinimą. Naujojo reglamento pagrindinis tikslas - peržiūrėti ekologinės gamybos sektoriaus veiklą, patobulinti esamą teisinę bazę. Reglamento pasiūlymas apima: ES teisės aktų, reglamentuojančių ekologinės gamybos sektoriaus veiklą, supaprastinimą ir išimčių eliminavimą; ekologiškų gaminių sudėtį ir priedus; ekologinės gamybos sektoriaus kontrolės sistemos integraciją į bendrą kontrolės sistemą; ekologinių ūkių sertifikavimą, supaprastintus reikalavimus smulkiems ūkiams ir importo taisykles, tvarkos tobulinimą šioje srityje. Dar 2014 m. spalio 8 d. Europos reikalų komitetas priėmė nuomonę šio Pasiūlymo ir nusprendė, kad 1) Pasiūlymas turės reikšmingą ir galimai neigiamą poveikį Lietuvos ekologinės gamybos sektoriui, todėl būtina atsižvelgti į numatomų įtvirtinti reikalavimų proporcingumą ir tinkamą jų subalansavimą vartotojų ir gamintojų atžvilgiu. Labai svarbu, kad siūlomi griežtesni ekologinio ūkininkavimo reikalavimai netaptų vienu iš ekologinės gamybos tęstinumo rizikos faktorių ir nepaskatintų ūkininkų nutraukti ekologinės gamybos. Ypatingai akcentuojame ir pasisakome prieš reikalavimą visoje valdoje vykdyti tik ekologinę gamybą, įvertinus tai, kad didelė dalis Lietuvos ir kai kurių kitų ES valstybių narių ūkių vykdo mišrią (augalininkystės ir gyvulininkystės) gamybą ir nuomos pagrindais valdo žemę.

ES Žemės ūkio ir žuvininkystės taryboje įvyko pirmasis svarstymas Lietuvai aktualiais genetiškai modifikuotų organizmų (GMO) klausimais: dėl *Pasiūlymo dėl Europos Parlamento ir Tarybos reglamento, kuriuo iš dalies keičiamos Reglamento (EB) Nr. 1829/2003 nuostatos dėl valstybių narių galimybės apriboti ar uždrausti GM maisto ir pašarų naudojimą savo teritorijose* ir dėl EK komunikato *„Sprendimų dėl GMO priėmimo proceso peržiūra“.* EK pristatė komunikatą „Sprendimų dėl GMO priėmimo proceso peržiūra“ bei šio komunikato išvadų pagrindu pateiktą pasiūlymą, kuriuo iš dalies keičiamos Reglamento (EB) Nr. 1829/2003 nuostatos dėl valstybių narių galimybės apriboti ar uždrausti GM maisto ir pašarų naudojimą savo teritorijose. Atsižvelgiant į Seimo prioritetus pagal EK 2015 m. darbo programą, ,,Sprendimų dėl GMO priėmimo proceso persvarstymas” yra išskirtas kaip ,,aktualus“. Seimo specializuoti komitetai apsvarstė šiuos pasiūlymų projektus ir nusprendė pritarti Lietuvos Respublikos pozicijai (Nr. POZ-225). EK komunikate apibendrinamas GMO srities sprendimų priėmimų kontekstas, aptariama, kaip praktikoje vyksta leidimų išdavimo procesas, aprašomi naujausi pokyčiai GMO teisinėje sistemoje ir su GMO susijusios išskirtinės aplinkybės. Šiuo metu GM produktai, kuriems yra išduotas ES leidimas, gali laisvai cirkuliuoti visoje ES bendroje rinkoje ir atskiros valstybės narės negali uždrausti jų tiekimo rinkai neturėdamos naujų, po leidimo suteikimo atsiradusių mokslinių įrodymų dėl konkretaus GM produkto žalos žmonių sveikatai arba aplinkai. EK nuomone, tikslinga iš dalies pakeisti teisinį reguliavimą, kad valstybės narės galėtų apriboti ar uždrausti GMO ir GM maisto bei pašarų naudojimą visoje savo teritorijoje ar jos dalyje, remiantis įtikinamais argumentais, derančiais su ES teise ir nesusijusiais su pavojumi žmonių ir gyvūnų sveikatai bei aplinkai, kadangi pastarosios rizikos įvertinamos išduodant leidimus ES lygiu pagal reglamentą (EB) Nr. 1829/2003. Europos reikalų komitetas, pritarė Lietuvos Respublikos pozicijai dėl šio EK pasiūlymo, tokio teisės akto įsigaliojimas suteiktų ES narėms daugiau lankstumo sprendžiant, ar jos nori savo teritorijose naudoti GMO maistą ir pašarus.

Taip pat svarbus Lietuvos keliamas klausimas ES Žemės ūkio ir žuvininkystės tarybos posėdžiuose buvo *,,pieno sektorius: rinkos padėtis, tendencijos ir ES priemonės“.* Buvo pristatyta dabartinė padėtis pieno sektoriuje, pristatytos tendencijos ir apžvelgtos papildomos priemonės, kurių buvo imtasi šioje srityje padėčiai stabilizuoti. Lietuvai ypatingą susirūpinimą kelia prastėjanti padėtis pieno sektoriuje, kuri didele dalimi sąlygota Rusijos įvesto maistoir žemės ūkioproduktųimporto embargo. Per metus žaliavinio pieno supirkimo kaina sumažėjo net 37 proc. ir yra mažiausia visoje ES. Žemos pieno supirkimo kainos kai kuriem ūkiams nepadengia pieno gamybos kaštų ir veda prie Lietuvos pieno sektoriaus sunykimo, ūkiai pradėjo mažinti karvių skaičių. Dalis ūkių atsidūrė ypač nepalankioje padėtyje, nes turi finansinius įsipareigojimus bankams ir neišgali jų vykdyti. Europos reikalų komitetas pritarė Lietuvos pozicijai, kad šiuo metu taikomos rinkos organizavimo priemonės neduoda reikiamo rezultato. Todėl, Lietuva prašė EK skirti papildomą tikslinę paramą iš ES biudžeto šalies pieno gamintojams paremti.

Vykdant parlamentinę kontrolę, Europos reikalų komitetas 2015 m. balandžio 24 d. svarstė klausimą *,,ES ir JAV transatlantinės prekybos ir investicijų partnerystės susitarimo (TTIP) galimo poveikio Lietuvos Respublikos žemės ūkiui“.*  Europos reikalų komitetas, atsižvelgdamas į tai, kad vienas svarbiausių Lietuvos Respublikos prioritetų prekybos politikos srityje – derybos dėl transatlantinės prekybos ir investicijų partnerystės, tiek dėl jų ekonominės, tiek dėl strateginės ir geopolitinės reikšmės, priėmė sprendimą ir pasiūlė Seimo Kaimo reikalų komitetui: apsvarstyti klausimą *dėl ES ir JAV transatlantinės prekybos ir investicijų partnerystės susitarimo (TTIP) galimo poveikio Lietuvos žemės ūkiui*,kviečiant LR Vyriausybės atstovus, Europos Parlamento narius, socialinius partnerius ir visuomeninių organizacijų atstovus; ypatingą dėmesį skirti klausimams dėl ES rinkos atvėrimo neperžengiant tarifinių kvotų ribų patiems jautriausiems žemės ūkio produktams (kiaulienai, pieno produktams, etanoliui, krakmolui). Taip pat įpareigojo Lietuvos Respublikos Vyriausybę nuosekliai laikytis Lietuvos Respublikos pozicijos dėl ribojančio principo dėl genetiškai modifikuotų organizmų (GMO) ir siekti, kad ES teisės aktai nebūtų keičiami atsižvelgiant į derybinius rezultatus.

**III. KITI parlamentinės kontrolės klausimai**

***1. Dėl Lietuvos Respublikos pozicijos Ukrainos atžvilgiu pagrindinių principų ir paramos Ukrainai priemonių***

Komitetas, bendradarbiaudamas su Užsienio reikalų komitetu, aktyviai dalyvavo diskusijose dėl Lietuvos galimybių prisidėti prie pagalbos Ukrainai, susiduriančiai su Rusijos Federacijos agresija.

2015 m. liepos 15 d. Europos reikalų ir Užsienio reikalų komitetai bendrame posėdyje priėmė sprendimą „Dėl Lietuvos Respublikos paramos Ukrainai priemonių“. Dokumente komitetai išskiria tris pagrindines Lietuvos Respublikos paramos Ukrainai veiklos kryptis: Lietuvos Respublikos Seimo ir Ukrainos Aukščiausiosios Rados bendradarbiavimo stiprinimas, parama Ukrainos kariuomenei stiprinti bei parama Ukrainos jaunimui švietimo srityje. Komitetai išdėstė konkrečias priemones, kurių turi imtis Lietuvos Respublikos Vyriausybė, teikdama pagalbą Ukrainai šiose srityse.

Komitetai taip pat dar kartą patvirtino vadinamojo „Maršalo plano“ Ukrainai iniciatyvos svarbą, ragindami pradėti ES lygmens politines diskusijas su Europos Parlamentu, Europos politinėmis partijomis, ES valstybėmis narėmis, ES institucijomis dėl 2014–2020 m. ES biudžeto peržiūros, siekiant, kad šiuo metu numatyto 1 000 mlrd. eurų biudžeto iki 3 proc. būtų skirta naujo „Maršalo plano“ Ukrainai įgyvendinimui.

***2. Dėl viešųjų ir privačių investicijų į inovatyvius produktus būklės ir būtinų sprendimų***

Europos reikalų komitetas 2015 m. gegužės 6 d. posėdyje svarstė klausimą „Viešosios ir privačios investicijos į inovatyvius produktus: būklė ir būtini sprendimai“. Diskusija buvo surengta remiantis 2015 m. Nacionalinės reformų darbotvarkės pateiktais rezultatais ir Europos Komisijos iniciatyvos „Inovacijų sąjunga“ 2015 m. rezultatų suvestine, iš kurios matyti Lietuvos silpnumas šioje srityje.

Diskusijai medžiagą pateikė arba pasisakė Švietimo ir mokslo ministerijos, Ūkio ministerijos, Asociacijos „Infobalt“, Vilniaus universiteto mokslo ir inovacijų direkcijos atstovai. Buvo pateiktas 2015 m. balandžio 1 d. Seime organizuotos diskusijos „Lietuva – inovatyvi šalis! Misija (ne) įmanoma?” apibendrinimas. Diskutuojant šia aktualia tema ne visi posėdžio dalyviai turėjo galimybę pareikšti savo požiūrį ir poziciją, todėl buvo nutarta tęsti diskusiją rudenį, surengiant išvažiuojamąjį posėdį į Saulėtekio slėnį. Numatoma apsikeisti nuomonėmis šiais klausimais:

1. Viešųjų lėšų efektyvesnio panaudojimo būdai, Eksperimentinės plėtros infrastruktūros, fundamentinių ir taikomųjų tyrimų finansavimo balansas;

2. Viešųjų lėšų panaudojimas žmogiškųjų išteklių kvalifikacijos ir darbo rinkos paklausos ryšio užtikrinimui;

3. Sumanios specializacijos strategija ir jos sąryšis su mokslo, pramonės potencialu ir ekonomikos plėtros bei jos konkurencingumo perspektyva;

4. Investicijų inovacijoms orientavimo iš proceso į rezultatą galimybės;

5. Teisinės bazės mokslo ir inovacinės veiklos gerinimui tobulinimas;

Atsižvelgus į minėtus klausimus planuojama priimti Komiteto sprendimą ir vykdyti tolimesnę klausimo parlamentinę kontrolę.

***3. Dėl derybų dėl Rusijos, Baltarusijos ir ES susitarimo dėl Baltijos valstybių elektros energijos sistemos veikimo eigos***

Nuo 2012 m. pradžios vyksta Europos Komisijos derybos su Rusijos Federacija ir Baltarusija (dalyvaujant ir Baltijos valstybėms) dėl Baltijos valstybių narių elektros energijos sistemos veikimo, atsižvelgiant į Sutarties dėl Europos Sąjungos veikimo 218 str. 3 ir 4 d. (218 str. 3). Kai numatytas sudaryti susitarimas išimtinai ar daugiausiai yra susijęs su bendra užsienio ir saugumo politika, Europos Komisija arba Sąjungos vyriausiasis įgaliotinis užsienio reikalams ir saugumo politikai teikia rekomendacijas Tarybai, o ši priima sprendimą, kuriuo įgalioja pradėti derybas ir kuriuo, atsižvelgiant į numatyto sudaryti susitarimo dalyką, skiriamas Sąjungos derybų grupės derybininkas arba vadovas. Taryba gali duoti nurodymus derybininkui ir paskirti specialų komitetą, su kuriuo privaloma konsultuotis vedant derybas.

Mandatą derėtis Europos Sąjungos taryba Europos komisijai suteikė 2012 m. vasario 28 d. Europos komiteto sprendimu šis klausimas svarstytas 2013 m. lapkričio 6 ir gruodžio 18 d., 2014 m. birželio 6 d.. Derybos buvo suspenduotos iki Baltijos šalių sinchronizacijos studijos įvertinimo. 2015 m. birželio 3 d. ERK vėl svarstė šio klausimo eigos pažangą (riboto naudojimo).

***4. Europos Audito Rūmų ataskaita***

Europos audito rūmų atskaitos svarstymas – viena Komiteto parlamentinės kontrolės sričių. Kaip ir kasmet, Komiteto posėdyje (2015 m. kovo 20 d. ) Europos Audito rūmų narė Rasa Budbergytė pristatė Europos Audito rūmų ataskaitą apie 2013 finansinių metų ES biudžeto vykdymą. Komiteto nariai buvo informuoti, kad ES biudžeto pajamos ir įsipareigojimai iš esmės yra teisėti ir tvarkingi, tuo tarpu 2013 m. mokėjimai yra reikšmingai paveikti klaidų. Klaidų lygis mokėjimuose yra 4,7%, ir viršija 2 % reikšmingumo ribą. Audito rūmų narė akcentavo nepakankamą dėmesį veiklos rezultatams, kuomet valstybės narės orientuojasi ne į rezultatus, o į procedūrų laikymąsi ir lėšų įsisavinimą. Atkreipiamas dėmesys į informacijos apie strategijos „Europa 2020“ tikslų įgyvendinimo pažangą trūkumą.

***5. Lietuvos Europos Sąjungos politikos 2015–2020 metų prioritetai***

2015 m. gegužės 15 ir 20 d. Komitetas nagrinėjo Užsienio reikalų ministerijos parengtą Lietuvos Europos Sąjungos politikos 2015–2020 metų strateginių krypčių projektą „Auganti ir saugi Lietuva veiksmingoje Europos Sąjungoje“. Remiantis Lietuvos ES politikos 2015-2020 metų strateginėmis kryptimis siekiama užtikrinti nuoseklią, aktyvią, į rezultatus orientuotą, nacionalinius ir ES interesus atitinkančią Lietuvos ES politiką ir šios politikos tęstinumą bei užtikrinti, kad valstybės institucijos susitelktų siekdamos augančios ir saugios Lietuvos stiprioje ir veiksmingai dirbančioje ES.

Susipažinęs su parengtu strateginių krypčių projektu, Komitetas išskyrė šešis prioritetus: Europos energetinės sąjungos kūrimą, Rytų partnerystę, Strategiškai svarbių energetikos ir transporto infrastruktūros projektų įgyvendinimą, ES informacinės erdvės apsaugą, Lietuvos mokslo ir inovacijų sistemų konkurencingumo stiprinimą bei Strategijos „Europa 2020“ socialinės dimensijos tikslų įgyvendinimą. Šiems klausimams Komitetas savo darbotvarkėje numatė skirti ypatingą dėmesį.

Komitetas priėmė nuomonę ,,Dėl Lietuvos Europos Sąjungos politikos 2015–2020 metų strateginių krypčių“ ir nusprendė rekomenduoti Lietuvos Respublikos Vyriausybei papildyti Lietuvos Europos Sąjungos politikos 2015–2020 metų strateginių krypčių projekto III dalį „Lietuva veiksmingoje ES“ formuluote apie bendros istorinės atminties puoselėjimą bei žinių apie totalitarinių režimų nusikaltimus sklaidos ES lygiu didinimą siekiant ES lygiu įvertinti totalitarinių režimų nusikaltimus.

Komitetas, siekdamas užtikrinti aktyvų ir efektyvų ES reikalų svarstymą Seime pagal Seimo statute nustatytas Europos reikalų komiteto veiklos kryptis, 2014 m. rugsėjo 26 d. priėmė sprendimą kartą per pusmetį Komiteto posėdyje apžvelgti aktualiausius Europos Sąjungos darbotvarkės klausimus kviečiant ambasadorių, Lietuvos nuolatinį atstovą ES.

2015 m. birželio 6 d. įvykusio susitikimosu Lietuvos nuolatiniu atstovu Europos Sąjungoje ambasadoriumi Raimundu Karobliu metu aptarti 2015 m. birželio 30 d. pirmininkavimą Europos Sąjungos Tarybai turėjusios baigti Latvijos pirmininkavimo rezultatai, 2015 m. liepos 1 d. Europos Sąjungos Tarybai pirmininkauti pradėjusio Liuksemburgo laukę iššūkiai. Susitikimo metu taip pat aptarti ES institucijų tarpusavio santykiai, vaidmens ir galios pasiskirstymas naujuoju ES instituciniu laikotarpiu, svarbiausi ES darbotvarkės klausimai.

***6. Vyriausybės 2014 metų veiklos ataskaita***

2015 m. kovo 25 d. Komitetui buvo pristatyta Lietuvos Respublikos Vyriausybės 2014 m. Veiklos ataskaita daugiausiai dėmesio skirta Lietuvos Respublikos Vyriausybės veiklai Europos Sąjungos politikos srityje:

1. Formuojant ir įgyvendinant ES Rytų partnerystės ir ES santykių su Rusija politiką, sprendžiant klausimus dėl padėties Ukrainoje;

1. Lietuvos energetinio saugumo prioritetų ir interesų įtvirtinimui Europos Vadovų Tarybos išvadose, Europos Komisijos paskelbtoje Europos energetinio saugumo strategijoje, ES Tarybos išvadose ir kituose ES dokumentuose.
2. Lietuvos interesų atspindėjimui Europos Vadovų Tarybos sutartuose dokumentuose: Strateginėje Europos Sąjungos kintančiame pasaulyje darbotvarkėje, Europos Vadovų Tarybos išvadose dėl ES 2030 metų klimato ir energetikos politikos strategijos ir Laisvės, saugumo ir teisingumo erdvės teisėkūros ir veiksmų planavimo strateginėse gairėse;
3. Lietuvos nuosekliai paramai ES plėtros politikai;
4. Lietuvos aktyviam dalyvavimui ES derybose dėl laisvosios prekybos susitarimų;
5. 2014 metais baigtoms vykdyti baigiamosios Lietuvos pirmininkavimo ES Tarybai priemonėms.

Komitetas pritarė Lietuvos Respublikos Vyriausybės 2014 metų veiklos ataskaitai.

***7. Dėl pritarimo kandidatūros siūlymui į Europos Sąjungos Bendrojo Teismo teisėjus***

Nuo Bendrojo Teismo įsteigimo dėl struktūrinių priežasčių, susijusių, *inter alia*, su išaugusiu Sąjungos institucijų, įstaigų, tarnybų ir agentūrų teisės aktų skaičiumi ir įvairove, taip pat su Bendrajam Teismui pateiktų bylų apimtimi ir sudėtingumu, laipsniškai išplėtus Bendrojo Teismo jurisdikciją, nutarta padidinti Bendrojo Teismo teisėjų skaičių, kad būtų galima per trumpą laiką sumažinti Bendrajame Teisme nagrinėjamų bylų apimtį ir sutrumpinti pernelyg ilgą proceso šiame teisme trukmę.

Siekdama, kad Bendrojo Teismo reformos tikslai būtų įgyvendinti kuo anksčiau, Europos Sąjungos Taryba pateikė prašymą Lietuvos Respublikai bei kitoms Europos Sąjungoms valstybėms narėms, teikiančioms kandidatūras Bendrojo Teismo teisėjo pareigoms užimti pirmajame Bendrojo Teismo reformos etape, pateikti kandidatūrą į šio teismo teisėjus, nors galutinis sprendimas dėl Europos Sąjungos Teisingumo Teismo reformos, įskaitant Europos Bendrojo Teismo teisėjų skaičiaus padidinimo, šiuo metu nėra priimtas.

Vadovaujantis Lietuvos Respublikos Vyriausybės įstatymo 52 straipsnio 3 dalimi, Vyriausybė Lietuvos Respublikos teisėjo kandidatūrą į bendrojo Teismo teisėjus teikia, gavusi Lietuvos Respublikos Prezidento pritarimą ir pasikonsultavusi su Lietuvos Respublikos Seimu.

2015 m. birželio 22 d. nutarimu Nr. 626 Lietuvos Respublikos Vyriausybė kreipėsi į Lietuvos Respublikos Seimą su prašymu pritarti Virgilijaus Valančiaus kandidatūros siūlymui į Europos Sąjungos Bendrojo Teismo teisėjus. Seimo Europos reikalų komitetas pateiktai kandidatūrai pritarė.

***8. Politinis dialogas dėl „žaliosios kortelės“***

Nacionaliniams parlamentams vis aktyviau diskutuojant apie nacionalinių parlamentų vaidmens Europos Sąjungoje stiprinimą, pasiūlyta sustiprinti politinį dialogą įsteigiant „žaliąją kortelę“, kuri suprantama kaip naujas mechanizmas, leidžiantis nacionaliniams parlamentams inicijuoti europinius teisės aktus, t.y. teikti Europos Komisijai pasiūlymus imtis naujų teisėkūros veiksmų, peržiūrėti, pakeisti arba panaikinti galiojančius teisės aktus, įskaitant deleguotuosius ir įgyvendinimo aktus.

2015 m. kovo 18 d. Komitetas, apsvarstęs klausimą dėl „žaliosios kortelės“ priėmė nuomonę, kurioje išreiškė įsitikinimą, kad politinis dialogas suteikia nacionaliniams parlamentams galimybę išreikšti požiūrį visais aktualiausiais ES darbotvarkės klausimais ir taip dalytis politine atsakomybe dėl Europos piliečių gerovės. Komitetas palaikė idėją „žaliąją kortelę“ kurti politinio dialogo pagrindu, t. y. nekeičiant Sąjungos sutarčių. Iš esmės pritarė tam, kad inicijuojantys rūmai, surinkę reikiamą kiekį parašų, palaikydami politinį dialogą, pasirašytą tekstą turėtų išsiųsti Komisijai, aiškiai nurodę, kad pasirašiusieji pasiūlymą laiko „žaliąja kortele“. „Žalioji kortelė“ nebūtų įpareigojanti, tačiau tikimasi, kad Komisija palankiai įvertins „žaliosios kortelės“ iniciatyvą ir kad atnaujins politinį įsipareigojimą dėl dialogo su nacionaliniais parlamentais plėtojimo.

Gavus „žaliosios kortelės“ dėl maisto švaistymo pasiūlymą (toliau – Pasiūlymas), Seimo Europos reikalų komitetas 2015 m. liepos 15 d. apsvarstė Pasiūlymą ir įvertinęs kompetentingų Seimo komitetų nuomones, nuosekliai laikydamasis pozicijos dėl politinio dialogo stiprinimo įsteigiant „žaliąją kortelę“, Seimo Europos reikalų komitetas palaikė idėją„žaliąją kortelę“ kurti politinio dialogo pagrindu, t. y. nekeičiant Sąjungos sutarčių.Komitetas pabrėžė,kad Pasiūlymu iš esmės siekiama glaudesnio nacionalinių parlamentų bei Europos Komisijos bendradarbiavimo, kuris šiuo aktualiu klausimu yra labai svarbus. Pažymėjo, kad maisto švaistymas – daugialypė problema, turinti tiek ekonominį, tiek aplinkosauginį, tiek socialinį aspektus, kuri iki šiol sprendžiama nepakankamai ir reikalaujanti tiek nacionalinio, tiek Europos Sąjungos lygmens veiksmų. Komitetas pritarė Pasiūlymui, kuriuo siekiama paraginti Europos Komisiją strategiškai įvertinti maisto švaistymo mažinimo Europos Sąjungoje klausimą, teikiant naują žiedinės ekonomikos paketą.

***9.*** ***Susitikimas su Lietuvos nuolatiniu atstovu Europos Sąjungoje ambasadoriumi***

***Raimundu Karobliu***

Seimo Europos reikalų komitetas, siekdamas užtikrinti aktyvų ir efektyvų ES reikalų svarstymą Seime pagal Seimo statute nustatytas Europos reikalų komiteto veiklos kryptis, 2014 m. rugsėjo 26 d. priėmė sprendimą kartą per pusmetį Europos reikalų komiteto posėdyje apžvelgti aktualiausius Europos Sąjungos darbotvarkės klausimus kviečiant į šį posėdį ambasadorių, Lietuvos nuolatinį atstovą ES.

2015 m. birželio 6 d. įvykusio susitikimosu Lietuvos nuolatiniu atstovu Europos Sąjungoje ambasadoriumi Raimundu Karobliu metu aptarti 2015 m. birželio 30 d. pirmininkavimą Europos Sąjungos Tarybai turėjusios baigti Latvijos pirmininkavimo rezultatai, 2015 m. liepos 1 d. Europos Sąjungos Tarybai pirmininkauti pradėjusio Liuksemburgo laukę iššūkiai. Susitikimo metu taip pat aptarti ES institucijų tarpusavio santykiai, vaidmens ir galios pasiskirstymas naujuoju Europos Sąjungos instituciniu laikotarpiu, svarbiausi ES darbotvarkės klausimai.

**IV. EUROPOS SEMESTRO KLAUSIMAI**

Nuo pat 2015 m. Europos semestro ciklo pradžios Europos reikalų komitetas atidžiai nagrinėjo visus semestro dokumentus: 2015 m. Metinę augimo apžvalgą, Nacionalinę reformų darbotvarkę, Lietuvos stabilumo programą, Tarybos rekomendaciją dėl 2015 m. Lietuvos nacionalinės reformų programos su Tarybos nuomone dėl 2015 m. Lietuvos stabilumo programos ir priėmė sprendimus dėl šių dokumentų, taip siekdamas užtikrinti dar glaudesnį Seimo ir Vyriausybės bendradarbiavimą ir aktyvesnį bei efektyvesnį Seimo įsitraukimą į Europos semestro procesą, kuris yra veiksminga ekonominės politikos koordinavimo priemonė.

***1. Nacionalinės reformų darbotvarkės klausimai***

2015 m. kovo mėn. 25 d. Europos reikalų komitetas svarstė ir pritarė 2015 m. Nacionalinės reformų darbotvarkės (NRD) projektui, kuris iki balandžio 15 d. pateikiamas Europos Komisijai.

2015 m. NRD yra atnaujinta atsižvelgiant į metinį ES ekonominės politikos koordinavimo ciklą – Europos semestrą ir į 2013 m. spalio15 d. Europos Komisijos paskalbtas gaires. 2015 m. NRD papildo 2 priedai: 1 priede pateikiami dabartiniai ir 2015 m. , 2020 m. numatomi kiekybiniai rodikliai siekiamose srityse; 2 priede pateikiama informacija dėl Tarybos rekomendacijų įgyvendinimo.

2015 m. NRD apibendrina svarbiausias vykdomas ir planuojamas struktūrines reformas siekiant strategijos “Europa 2020“ tikslų , įgyvendinant Tarybos rekomendaciją „Dėl 2014 m. Lietuvos nacionalinės reformų darbotvarkės ir dėl Tarybos nuomonės dėl atnaujintos 2012-2016 m. Lietuvos konvergencijos programos“.

***2. 2015 m. Lietuvos stabilumo programa***

2015 m. balandžio 24 d. Europos reikalų komitetas svarstė 2015 m. Lietuvos Stabilumo programos projektą Nuo 2015 m. Lietuvai tapus euro zonos nare rengiamos nebe Konvergencijos, o Stabilumo programos, ir ši programa yra pirmoji Lietuvos stabilumo programa. Joje numatoma 2015–2018 metų viešųjų finansų politika, pateikiama išsami informacija apie valdžios sektoriaus finansų padėtį ir vidutinio laikotarpio perspektyvas. Komitetas pritarė programos projektui pažymėdamas, jog ypatingai svarbu, kad Seimui pateikiamas šios programos projektas iki jo patvirtinimo Vyriausybėje.

***3. Tarybos rekomendacijos dėl 2015 m. Lietuvos nacionalinės reformų programos su Tarybos nuomone dėl 2015 m. Lietuvos stabilumo programos***

2015 m. gegužės 22 d. Europos Komisijos narys V. P. Andriukaitis pristatė komitetui 2015 m. Lietuvai pateiktas Europos Komisijos rekomendacijas dėl ekonomikos stiprinimo (toliau – Rekomendacijos). Komiteto posėdžio metu diskutuota apie tai, kad būtų tikslinga numatyti konkrečias priemones, skirtas Rekomendacijų įgyvendinimui. Komitetas nusprendė perduoti Rekomendacijas svarstyti Seimo specializuotiems komitetams, ir, gavus jų išvadas, priimti sprendimą dėl Rekomendacijų įgyvendinimo. Š. m. birželio 17 d. Seimo Europos reikalų komiteto posėdyje buvo tęsiamas klausimo dėl Tarybos rekomendacijos dėl 2015 m. Lietuvos nacionalinės reformų programos su Tarybos nuomone dėl 2015 m. Lietuvos stabilumo programos Nr. KOM(2015)264 galutinis nagrinėjimas.

Komitetas, išklausęs atsakingų ministerijų pateiktą informaciją ir įvertinęs Seimo specializuotų komitetų išvadas dėl Rekomendacijų, nutarė rekomenduoti Vyriausybei siekti veiksmingesnio Tarybos rekomendacijų įgyvendinimo, stiprinant pagrindinėms struktūrinėms reformos įgyvendinti sukurtus koordinavimo, stebėsenos ir priežiūros mechanizmus, bei suderinant šių rekomendacijų įgyvendinimą su vykdomais strateginiais programiniais dokumentais, ir prašyti Vyriausybės iki š. m. rugsėjo 10 d. pateikti komitetui Rekomendacijų įgyvendinimo priemonių planą.

**V. DALYVAVIMAS TEISĖKŪROS PROCESE**

***1. Išvados dėl įstatymų projektų***

Europos reikalų komitetas, atsižvelgdamas į Seimo statuto 18026 straipsnį, kuriame nurodyta, kad Europos Sąjungos sutartyje ir Sutartyje dėl Europos Sąjungos veikimo numatytais atvejais priimti Europos Sąjungos teisės aktai yra tvirtinami Lietuvos Respublikos įstatymu, priėmė išvadą dėl įstatymo ,,Dėl 2014 m. gegužės 26 d. tarybos sprendimo 2014/335/ES, Euratomas dėl Europos Sąjungos nuosavų išteklių sistemos patvirtinimo projekto“ (NR. XIIP-2959), kuria pritarė komiteto patobulintam, atsižvelgiant į Seimo kanceliarijos Teisės departamento pateiktus pasiūlymus, įstatymo projektui. Įstatymo projektas buvo parengtas po to, kai 2013 m. vasario 7–8 d. Europos Vadovų Tarybai pasiekus politinį susitarimą dėl 2014‑2020 m. finansinės programos, Europos Sąjungos Taryba, siekdama įteisinti EVT išvadas dėl Europos Sąjungos finansavimo ir remdamasi Europos Komisijos pasiūlymu, 2014 m. gegužės 26 d. priėmė sprendimą 2014/335/ES, Euratomas dėl Europos Sąjungos nuosavų išteklių sistemos, kuriuo, siekiant 2014–2020 m. užtikrinti Europos Sąjungos metinio biudžeto finansavimą, yra nustatomaEuropos Sąjungos nuosavų išteklių sistema. Kaip numato Sutarties dėl Europos Sąjungos veikimo 311 straipsnio trečia pastraipa, ES Taryba, spręsdama vieningai ir pasikonsultavusi su Europos Parlamentu, priima sprendimą, nustatantį su Europos Sąjungos nuosavų išteklių sistema susijusias nuostatas. Šis sprendimas įsigalioja tik po to, kai jį pagal savo atitinkamas konstitucines nuostatas patvirtina valstybės narės. Valstybės narės pagal savo atitinkamus konstitucinius reikalavimus turi patvirtinti pritarimą Tarybos sprendimui ir, kaip nurodyta Tarybos sprendimo 11 straipsnyje, apie procedūrų šiam sprendimui priimti užbaigimą pranešti ES Tarybos generaliniam sekretoriui. Gavus paskutinį pranešimą, Tarybos sprendimas įsigaliotų nuo kito mėnesio pirmos dienos ir būtų taikomas atgaline data nuo 2014 m. sausio 1 d.

***2. Įstatymų projektų, perkeliančių Europos Sąjungos teisės aktų nuostatas, įgyvendinimo stebėsena***

Lietuvos Respublikos Seimo statuto 61 straipsnio 5 punkte numatyta Europos reikalų komiteto veiklos kryptis – prižiūrėti, kad įstatymų leidybos procedūros metu būtų laiku ir tinkamai priimami įstatymai, įgyvendinantys ES teisės aktus, todėl Europos reikalų komitetas kiekvieną ketvirtį vykdo įstatymų projektų, perkeliančių ES teisės aktų nuostatas, įgyvendinimo stebėseną.

2015 m. gegužės 13 d. posėdyje Komitetas svarstė šį klausimą ir susipažinęs suEuropos teisės departamento prie Lietuvos Respublikos teisingumo ministerijos atstovų pateikta informacija, priėmė sprendimą Nr. 100-S-6. Komitetas kreipėsi į į Seimo posėdžių sekretoriatą pažymint, kad labai svarbu priimti 14 Lietuvos Respublikos Seime registruotų ir su pradėtomis ES teisės pažeidimo procedūromis ar naujų direktyvų perkėlimu ir įgyvendinimu susijusių, įstatymų projektų. Taip pat atkreipė Seimo komitetų dėmesį į tai, kad būtina artimiausiu metu priimti šiuos įstatymų projektus. Taip pat atkreipė Seimo valdybos 2014 m. rugpjūčio 22 d. sprendimu Nr. SV-S-730 sudarytos darbo grupės vartojimo kredito reglamentavimui tobulinti dėmesį į tai, kad artėja minėtame valdybos sprendime nurodytas terminas (2015 m. liepos 1 d.), iki kada turėtų būti parengtas ir pateiktas Seimo Biudžeto ir finansų komitetui svarstyti LR vartojimo kredito įstatymo pakeitimo įstatymo projektas, kadangi šis įstatymo projektas susijęs su pradėta ES teisės pažeidimo procedūra. Komitetas nusprendė kreiptis į LR Vyriausybę su prašymu iki Seimo VI (pavasario) sesijos pabaigos pateikti Seimui svarstyti 31 nepateiktą su pradėtomis ES teisės pažeidimo procedūromis, taip pat su direktyvų, dėl kurių gali būti pradėta ES teisės pažeidimo procedūra, nuostatų perkėlimu ir įgyvendinimu susijusius įstatymų projektą, kurie buvo įtraukti į Seimo VI (pavasario) sesijos darbų programą.

2015 m. liepos 14 d. Europos Komitetas kreipėsi į Seimo posėdžių sekretoriatą ir pagal kompetenciją pasiūlė į LR Seimo VII (rudens) sesijos darbų programą įtraukti 3 Seime registruotus ir su pradėtomis ES teisės pažeidimo procedūromis susijusius įstatymų projektus bei 4 įstatymų projektus, dėl kurių gali būti pradėtos ES teisės pažeidimo procedūros. Taip pat įtraukti kitus 31 LR Seimui svarstyti dar nepateiktus su pradėtomis ES teisės pažeidimo procedūromis, taip pat su direktyvų, dėl kurių gali būti pradėta ES teisės pažeidimo procedūra, nuostatų perkėlimu ir įgyvendinimu susijusius įstatymų projektus, pagal ES teisės perkėlimo ir įgyvendinimo planą patenkančius į Seimo VII (rudens) sesijos darbų programą.

**VI. TARPPARLAMENTINIS BENDRADARBIAVIMAS, KOMITETO VIZITAI IR SUSITIKIMAI**

***1. Sąjungos reikalų parlamentinių komitetų konferencijos – LIII COSAC – posėdis Rygoje***

Seimo Europos reikalų komiteto (ERK) delegacija, vadovaujama Seimo Pirmininko pavaduotojo, Europos reikalų komiteto pirmininko Gedimino Kirkilo, gegužės 31 d.– birželio 2 d. dalyvavo Rygoje vykstančiame COSAC plenariniame posėdyje.

Posėdžio darbotvarkėje – Energetinės Sąjungos kūrimo klausimai, Europos Sąjungos prekybos politika, saugumo iššūkiai šiaurės Afrikos regione, keleivių duomenų įrašo duomenų naudojimo teisinius aspektai bei nacionalinių ES Parlamentų vaidmens stiprinimą Europos Sąjungos teisėkūros procese.

Delegacijos iš nacionalinių parlamentų, reaguodamos į Rusijos Federacijos įvestą „juodąjį sąrašą“ Europos Sąjungos piliečiams, vienbalsiai priėmė pareiškimą, smerkiantį tokį žingsnį ir išreiškiantį solidarumą su sąraše išvardintais politikais.

***2. Sąjungos reikalų parlamentinių komitetų konferencijos (COSAC) Pirmininkų susitikimas***

2015 m. liepos 12-13 d. Liuksemburge vyko COSAC pirmininkų susitikimas, kuriame dalyvavo Komiteto pirmininkas Gediminas Kirkilas. Jo metu buvo aptarti Liuksemburgo pirmininkavimo Europos Sąjungos Tarybai prioritetai bei politinio dialogo tarp nacionalinių parlamentų stiprinimas, pristatant “žaliąją kortą” ir tobulinant “geltonosios kortos” procesus.

***3. Estijos Respublikos, Latvijos Respublikos, Lietuvos Respublikos ir Lenkijos Respublikos parlamentų Europos reikalų komitetų susitikimas***

2015 m. gegužės 14 d. Varšuvoje vyko tradicinis Estijos Respublikos, Latvijos Respublikos, Lietuvos Respublikos ir Lenkijos Respublikos parlamentų Europos reikalų komitetų susitikimas, skirtas artėjančiam COSAC posėdžiui. Lietuvos Respublikos Seimą susitikime atstovavo Europos reikalų komiteto pirmininko patarėjas Arminas Lydeka.

Susitikime šalių delegacijos apsikeitė nuomonėmis dėl vykstančių derybų dėl Transatlantinės prekybos ir investicijų sutarties tarp Europos Sąjungos ir Jungtinių Amerikos Valstijų (TTIP); Rusijos Federacijos agresija Ukrainoje; ES–Rusijos Federacijos santykiai bei Artėjantis Aukščiausio lygio Rytų Partnerystės susitikimas Rygoje 2015 m. gegužės 21-22 d. klausimai.

Prieš renginį kolegos iš Lenkijos Senato ir Seimo informavo, kad atsižvelgiant į tai, kad šio pusmečio COSAC rengėjai, t.y. Latvijos Saeimos atstovai dalyvauja susitikime, šiame renginyje neplanuojama priiminėti jau tradicinių tapusių išvadų, kurios būna siunčiamos COSAC konferencijos organizatoriams, išreiškiant susirinkusių šalių poziciją. Organizatorių pageidavimu, šis susitikimas buvo skirtas pasidalinti šalių pozicijomis aktualiais užsienio politikos klausimais, nepriimant jokių oficialių pareiškimų.

***4. Neformalios darbo grupės dėl „geltonosios kortelės“ procedūrų tobulinimo susitikimas***

2015 m. gegužės 13 d. Varšuvoje vyko pirmasis neformalios darbo grupės dėl „geltonosios kortelės“ procedūrų tobulinimo susitikimas. Susitikime, kuriame Lietuvos Respublikos Seimą atstovavo Europos reikalų komiteto pirmininko pavaduotojas Arminas Lydeka, buvo siekiama efektyvinti nacionalinių Europos Sąjungos Parlamentų bendradarbiavimą, siekiant, kad šių institucijų balsas Europos Sąjungoje būtų girdimas tvirčiau.

Susitikime nacionalinių parlamentų atstovai apsikeitė nuomonėmis apie glaudesnį nacionalinių ES Parlamentų bendradarbiavimą priimant Europos Komisijos metinę darbo programą, Europos Komisijos teikiamų pasiūlymų nagrinėjimo atitikimo proporcingumo principui, politinio dialogo stiprinimą tarp nacionalinių ES Parlamentų ir Europos Komisijos bei galimybę subsidiarumo principo pažeidimo patikrą nacionaliniuose ES parlamentuose pailginti nuo 8 iki 12 savaičių.

***5. Kitos Europos reikalų komiteto komandiruotės***

Komiteto pirmininko pavaduotojas L. Balsys ir Komiteto narė B. Vėsaitė 2015 m. kovo 12–15 d. Vienoje (Austrijos Respublika) dalyvavo tarpparlamentiniame posėdyje, skirtame atsinaujinančių energijos išteklių ir energijos efektyvumo klausimams aptarti. Posėdžio metu dalyviai diskutavo energijos tvarumo, atsinaujinančių išteklių globaliame kontekste, klimato kaitos, ES energetikos sąjungos svarbos, bioenergijos, hidroenergetikos temomis.

Komiteto pirmininkas G. Kirkilas ir Komiteto narys A. Kubilius gegužės 27–29 d. Ukrainos Ministro Pirmininko ir Atviros Ukrainos fondo įkūrėjo Arsenijaus Jaceniuko kvietimu dalyvavo Aštuntajame Kijevo Saugumo Forumo susitikime „Be vertybių nebus saugumo“ bei skaitė pranešimus. Renginyje pranešimus taip pat skaitė Ukrainos prezidentas P. Porošenko, ministras pirmininkas A. Jaceniukas, svečio teisėmis forumą sveikino Vokietijos Federacinės Respublikos užsienio reikalų ministras F. W. Steinmeieris. Komiteto atstovai dalyvavo keliuose susitikimuose su Ukrainos vadovais, kurių metu aptarė saugumo padėties, Minsko susitarimų įgyvendinimo, konstitucinė ir vietos savivaldos reformų, būtinybės užtikrinti reformų tęstinumą, Ukrainos partijų bendradarbiavimo su Europos tradicinėmis partijomis galimybių ir perspektyvų, galimybių ir būtinybės pradėti politinių partijų finansavimą iš valstybės biudžeto klausimus.

Komiteto pirmininko pavaduotojas L. Balsys 2015 m. birželio 17–19 d. dalyvavo Batumyje (Gruzijos Respublika) vykusioje konferencijoje „Gruzijos europinis kelias“. Renginys, kurį organizavo Gruzijos Vyriausybė, buvo skirtas Gruzijos ir ES santykių pažangos ir vykdomų reformų dinamikos įvertinimui. Konferencijos metu aptarti šie klausimai:

1. Rygos valstybių ir vyriausybių vadovų susitikimo rezultatai – kokios perspektyvos bendradarbiavimo plėtrai Rytų Partnerystės formate;
2. Saugumo ir stabilumo Rytų Europoje užtikrinimo galimybės;
3. Bendradarbiavimas tarp Vyšegrado valstybių (V4) ir Rytų Partnerystės valstybių;
4. Reformos, susijusios su Gruzijos – Europos Sąjungos Asociacijos susitarimo įgyvendinimu;
5. Gilaus ir visaapimančio Laisvos prekybos susitarimo (DCFTA) įgyvendinimas;
6. Strateginė komunikacija apie Europos Sąjungą ir bendradarbiavimas su pilietine visuomene.

***6. Pirmininkaujančių Europos Sąjungai valstybių pirmininkavimo programų bei rezultatų pristatymai***

2015 liepos 15 d. posėdyje komiteto nariams Latvijos Ambasadorius Lietuvoje pristatė Latvijos pirmininkavimo Europos Sąjungos Tarybai 2015 m. sausio – birželio mėn. rezultatus. Tai buvo pirmasis pirmininkavimas Latvijos Respublikai, kuri pasirinko šūkį „Konkurencinga, skaitmeninė ir įsitraukiusi Europa“.

Pasibaigus pusmečiui, svarbiausiais Latvijos pasiekimais galima laikyti sėkmingą teisėkūros Jaunimo garantijų iniciatyvos bei 1,8 mlrd. eurų paramos Ukrainai skyrimo įgyvendinimą. Latvijos pirmininkavimo laikotarpiu įvyko ES ir Rytų partnerystės programos šalių viršūnių susitikimas, kuriame buvo dar kartą pabrėžta Europos Sąjungos strateginė kryptis Rytų partnerystės šalių atžvilgiu.

Tame pačiame Komiteto posėdyje Liuksemburgo Didžiosios Hercogystės nepaprastasis ir įgaliotasis ambasadorius Lietuvos Respublikoje pristatė Liuksemburgo pirmininkavimo Europos Sąjungos Tarybai 2015 m. liepos – gruodžio mėn. programą. Savo pirmininkavimo laikotarpiu Liuksemburgas ES prioritetus planuoja realizuoti septyniais būdais: skatinant investicijas siekiant suteikti postūmį ekonomikos augimui ir užimtumui, gilinant Europos Sąjungos socialinį aspektą, užtikrinant migracijos, laisvės, teisingumo ir saugumo valdymą; atgaivinant bendrąją rinką sutelkiant dėmesį į jos skaitmeninį aspektą skatinant Europos konkurencingumą globalioje struktūroje bei skatinant tvarų vystymąsi.

**VII. KOMITETO ORGANIZUOTOS DISKUSIJOS**

***Seimo Europos reikalų komiteto ir Seimo Europos informacijos biuro***

***„Europos savaitės 2015“ diskusija „Solidarumas – Europos Sąjungos ateitis“***

2015 m. gegužės 8 d. Komitetas kartu su Seimo Europos informacijos biuru surengė „Europos savaitės“, skirtos supažindinti visuomenę su Lietuvos narystės Europos Sąjungoje aktualijomis, diskusiją „Solidarumas – Europos Sąjungos ateitis“.

Solidarumas yra viena pamatinių ES vertybių. Europai susiduriant vis su naujais iššūkiais, tiek Sąjungos viduje, kur didėja euroskeptikų gretos, kai kurios valstybės neįveikia kilusių ekonominių iššūkių, daugėja teroristinių išpuolių, tiek išorėje – krizės Rytuose ir Pietryčiuose, didėjantys migracijos srautai, Europos solidarumo tvirtumas taip pat nuolat bandomas.

Siekti bendro 28 šalių požiūrio ir jų vieningos reakcijos į tai, kas vyksta Europos Sąjungoje ar už jos ribų, ypač kritiniais momentais, dažnai nelengva. Tačiau sprendimai Europos Sąjungos viduje, taip pat žmogaus teisių apsauga, politinių ir ekonominių reformų skatinimas kaimyninėse šalyse, humanitarinės pagalbos tiekimas rodo, jog bendras europiečių veikimas pasaulinėje arenoje įmanomas.

Europos dienos išvakarėse Komiteto pirmininkas G. Kirkilas kartu su Komiteto pirmininko pavaduotoju P. Gyliu pakvietė politikus, akademikus, žurnalistus, visuomenės veikėjus padiskutuoti apie pamatinę Europos Sąjungos vertybę – solidarumą. Diskusija prasidėjo pranešimų sesija, kurios metu Komiteto pirmininko pavaduotojas P. Gylys paskaitė pranešimą tema „Europinis (ne)solidarumas ir Europos Sąjungos tvarumo problema: holisto požiūris“. Pranešimus taip pat pristatė Europos Parlamento narys P. Auštrevičius„Solidarumas kaip politinė ir praktinė ES konstrukcija“ bei Užsienio reikalų viceministras R. Kriščiūnas “Didžiausi šių dienų Europos solidarumo iššūkiai: solidarumas su Europos Sąjungą supančiais regionais“. Po pranešimų vyko diskusija, kurios metu diskusijos dalyviai keitėsi nuomonėmis dėl to Ar Europos solidarumas tvarus? Ar visuomet iššūkiams didėjant, solidarizuojamasi labiau? Ar gilesnė integracija – būdas stiprinti solidarumą? Ar Europos solidarumas – tarp valstybių, ir pilietiniu lygiu – tarp žmonių, sąmoningas? Solidarumas – politinis ar teisinis įsipareigojimas?

Europos reikalų komiteto pirmininkas Gediminas Kirkilas

Parengė: Europos reikalų komiteto biuras